*****

ΚΑΝΟΝΙΣΜΟΣ (ΕΟΚ) αριθ. 1580/81 ΤΗΣ ΕΠΙΤΡΟΠΗΣ

της 12ης Ιουνίου 1981

περί τροποποιήσεως του κανονισμού (ΕΟΚ) αριθ. 1495/80 «περί της θεσπίσεως εκτελεστικών διατάξεων ορισμένων ρυθμίσεων των άρθρων 1, 3 και 8 του κανονισμού (ΕΟΚ) αριθ. 1224/80 του Συμβουλίου περί της δασμολογητέας αξίας των εμπορευμάτων»

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1224/80 του Συμβουλίου της 28ης Μαΐου 1980 περί της δασμολογητέας αξίας των εμπορευμάτων (1), όπως τροποποιήθηκε από τον κανονισμό (ΕΟΚ) αριθ. 3193/80 (2), και ιδίως το άρθρο 19 παράγραφος 1 υπό β,

Εκτιμώντας:

ότι είναι αναγκαίο να εξασφαλισθεί η ομοιόμορφη εφαρμογή των διατάξεων του κανονισμού (ΕΟΚ) αριθ. 1224/80 και προς το σκοπό αυτό θα θεσπισθούν εκτελεστικές διατάξεις οι οποίες θα αποκλείσουν κάθε πιθανότητα ερμηνευτικών αποκλίσεων·

ότι ο κανονισμός (ΕΟΚ) αριθ. 1495/80 της Επιτροπής (3), θεσπίσει εκτελεστικές διατάξεις ορισμένων ρυθμίσεων των άρθρων 1, 3 και 8 του κανονισμού (ΕΟΚ) αριθ. 1224/80·

ότι πρέπει να καθορισθούν οι κανόνες εκτιμήσεως οι οποίοι θα εφαρμόζονται σε περίπτωση μερικής απώλειας ή βλάβης των υπό εκτίμηση εμπορευμάτων η οποία επήλθε πριν αυτά τεθούν σε ελεύθερη κυκλοφορία·

ότι, σε περίπτωση που υφίσταται σύμβαση πωλήσεως, επιβάλλεται η εκ των προτέρων χρησιμοποίηση της συναλλακτικής αξίας ως βάση τελωνειακής εκτιμήσεως, ακόμη και αν τα υπό εκτίμηση εμπορεύματα αποτέλεσαν αντικείμενο διαδοχικών πωλήσεων πριν από την εκτίμηση·

ότι, σε περίπτωση που τα εμπορεύματα χρησιμοποιήθηκαν σε τρίτη χώρα κατά την περίοδο μεταξύ της πωλήσεώς τους και της θέσεώς τους σε ελεύθερη κυκλοφορία στην Κοινότητα, μπορεί να θεωρηθεί ότι η εν λόγω πώληση δεν πραγματοποιήθηκε με σκοπό την εξαγωγή των εμπορευμάτων με προορισμό το τελωνειακό έδαφος της Κοινότητος και ότι, κατά συνέπεια, δεν επιβάλλεται να γίνει η εκτίμηση βάσει της συναλλακτικής αξίας·

ότι ο αγοραστής πρέπει απλώς να είναι ένα από τα συμβαλλόμενα μέρη στη σύμβαση πωλήσεως·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Δασμολογητέας Αξίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1495/80 τροποποιείται ως εξής:

1. Στο άρθρο 4 προστίθεται η ακόλουθη φράση:

«Η αναλογική κατανομή της πληρωθείσας ή πληρωτέας τιμής εφαρμόζεται, επίσης, και σε περίπτωση που επέρχεται μερική απώλεια ή βλάβη των υπό εκτίμηση εμπορευμάτων πριν αυτά τεθούν σε ελεύθερη κυκλοφορία».

2. Το άρθρο 6 αντικαθίσταται από το ακόλουθο κείμενο:

«Για το σκοπό του άρθρου 3 του κανονισμού (ΕΟΚ) αριθ. 1224/80, το γεγονός ότι τα εμπορεύματα τα οποία αποτέλεσαν αντικείμενο πωλήσεως δηλώνονται για θέση σε ελεύθερη κυκλοφορία εντός της Κοινότητος, πρέπει να θεωρείται ως επαρκής απόδειξη του γεγονότος ότι επωλήθησαν προκειμένου να εξαχθούν με προορισμό το τελωνειακό έδαφος της Κοινότητος. Το ίδιο σε περίπτωση διαδοχικών πωλήσεων οι οποίες έχουν πραγματοποιηθεί πριν από την τελωνειακή εκτίμηση και κάθε μία από τις τιμές οι οποίες έχουν προκύψει από τις πωλήσεις αυτές δύναται να ληφθεί ως βάση εκτιμήσεως με την επιφύλαξη των διατάξεων του κανονισμού (ΕΟΚ) αριθ. 1496/80. Εν τούτοις, σε περίπτωση που τα εμπορεύματα έχουν χρησιμοποιηθεί σε τρίτη χώρα, κατά την περίοδο μεταξύ της πωλήσεως και της θέσεως σε ελεύθερη κυκλοφορία, δεν επιβάλλεται η χρησιμοποίηση της συναλλακτικής αξίας ως βάση για την τελωνειακή εκτίμηση.

Ο αγοραστής πρέπει απλώς να είναι ένα από τα συμβαλλόμενα μέρη της συμβάσεως πωλήσεως.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

(1) ΕΕ αριθ. L 134 της 31. 5. 1980, σ. 1.

(2) ΕΕ αριθ. L 333 της 11. 12. 1980, σ. 1.

(3) ΕΕ αριθ. L 154 της 21. 6. 1980, σ. 14.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 12 Ιουνίου 1981.

Για την Επιτροπή

Karl-Heinz NARJES

Μέλος της Επιτροπής